書薛符谿詩卷
作者：釋居簡
朝代：宋

paragraphs: 三峩孕元氣，直與喬嶽侔。
因依幾何年，藴藉六十州。
芃芃擢楩楠，碌碌生琳璆。
潢污化清泠，仄陋發炳彪。
岩岩鍾人才，出輒第一流。
或爲德淵藪，或擅文雄酋。
或赴功名期，或於名節收。
嶄然薛符溪，餘地出一頭。
高寒蓬婆雪，翠掃山月秋。
黑頭當策勳，青綬曷足酬。
得年雖不多，得名端不浮。
遺墨見絕少，六丁方隠搜。
曩聞桃花爲，强悍繄公柔。
篇什富襲藏，零殘皆萃裒。
牛腰幾卷軸，棘心懷松楸。
心聲出誠素，瑶肪謝雕鎪。
往年詩寄爲，趣爲買歸舟。
爲無一簪直，自衒富寡儔。
倒橐僅如此，貧祟何時瘳。
昨從西子湖，來訪蘋花洲。
請續梁甫聲，使貽齊大羞。
惆悵貂不足，非類何足求。